Címkék

A címkék, vagy kategóriák a wiki működésének egyik alapvető eleme. Általuk soroljuk csoportokba, és rendszerezzük az oldalakat, könnyítjük a keresést, és tesszük lehetővé a könnyebb navigációt az oldalon. (Amennyiben magára a wiki feltöltésének folyamatára vagy kíváncsi, az alábbi cikk elindít az alapokon: Útmutató a wiki kitöltéséhez)

Ugyanakkor, hogy ezt a szerepet betöltsék, nagyon fontos érteni a címkék működését, és megfelelően, szakszerűen címkézni. Az alábbiakban ezeket a szabályokat gyűjtjük össze.

## Fontos tudnivalók

Mielőtt címkéket kezdesz használni, jó észben tartani az alábbiakat:

* **Kerüld a túlzó címkézést!** - A címkék nem az oldal tartalmának leírására szolgálnak. Csak akkor hozz létre új címkét, ha hosszú távon fontosnak tartod. Nem minden világba, nem minden frakciónak kell külön címke, bőven elég, ha azok kapnak, amelyeknél tényleg szükség van rájuk.
* **Légy következetes!** - Ha a világodban csináltál címkét egy kontinensnek, legyen rajta minden oldalon. Ha a világod discordos, ugyancsak, minden hozzá kapcsolódó oldal kapja meg a discord címkét. Sok címkénél már könnyebb elveszni, de ezért is fontos, hogy tartsuk be az első pontot.
* **Légy pontos!** - Ha egy címkében helyesírási hiba van, nem működik. Egyetlen 'a' betű elütése is elronthatja. Figyelj a pontosságra! Ellenőrizd, hogy már létezik-e az adott címke, és figyelj rá, hogy helyesen írd le! (Legjobb, ha a listából választod ki!)

## Hol tudok címkézni?

A címkék minden szócikknél két helyen láthatóak: az oldal tetején, illetve az oldal alján.

A címkék a szócikk alján szerkeszthetőek - miután befejezted a munkát a cikkeden, a közzétett cikknél rákattinthatsz az "Add category" gombra. Ezután beírhatod az új címkét.

Amikor elkezdesz gépelni, az oldal fel fogja ajánlani a már létező címkéket. Ezeket alaposan böngészd át (lásd: fontos tudnivalók)! Ha meggyőződésed, hogy még nem létezik a címke, amivel el akarod látni az oldalt, kezdhetsz egy újat. Ebben az esetben viszont a címke létrehozása után menj el a címke saját oldalára, definiáld azt, és sorold be a nagyobb kategóriákba (például az "Országok" címke része a "Helyszínek" kategóriának)

## Milyen címkéket használunk?

Néhány címke kezdettől jelen van az oldalon: ezeket **kötelező** használni, amikor új szócikket hozol létre.

* **Karakterek, Nem Játékos Karakterek, Játékos Karakterek:** Amennyiben egy szereplőt viszel fel, mindenesetben tedd rá a karakterek címkét, és attól függően hogy az oldal játékosa aktívan viszi, vagy csak NPC, a játékos vagy nem játékos karakter címkével is lásd el!
* **Helyszínek:** Minden földrajzi helyszínről szóló szócikket el kell látni ezzel a címkével.
* **Tárgyak:** Minden élettelen eszközt el kell látni ezzel a címkével. Ide tartoznak a dokumentumok, a járművek, a fegyverek. Nem tartoznak ide például az AI karakterek.
* **Technikai:** Csak és kizárólag a fórum vagy a wiki működésére, a szerepjátékos rendszerre vonatkozó információkat tartalmazzák. **NEM** tartalmaz technológiai eszközöket és tárgyakat, vagy individuális világok szerkezetére vonatkozó információkat. Technikai cikket jellemzően az adminisztrátorok írnak - ha segíteni akarsz velük, keresd meg őket, de egyébként ne használd ezt a címkét.
* **Discord:** Speciális címke, a Discord-exklúzív világokhoz kapcsolódó összes cikkre rá kell tenni.
* **Flóra és Fauna:** Bármely világ növény és állatvilágáról szóló cikkeire kell rátenni őket. Ne hozz létre állatok vagy növények címkét!
* **Fajok:** Minden világban a játszható, és/vagy értelmes fajokra helyezendő címke. Fogalmazhatunk úgy is, hogy azokat címkézzük fajként, amelyekből kikerülhetnek karakterek. Állatokra ne használd a Fajok címkét, helyette a Faunát válaszd!
* **Világok:** Amennyiben új világot viszel fel, amelyben kalandot indítanál, ez az általános információkat tartalmazó oldal címkéje. Ne használd bolygókra, vagy párhuzamos síkokra.
* **Frakciók:** Csoportok vagy szervezetek az adott világon belül, amelyekhez a karakterek tartozhatnak, amelynek az érdekeit védik. Ország lehet frakció is egyben (például ha a játékosok országok vezetőit alakítják), de nem szükségszerűen az.
* **Események:** Történelmi események, fontos fordulópontok a világon belül. Nem összekeverendő a fórumon zajló Eventekkel - ezeknek egy külön szócikke van, ami szabadon szerkeszthető, amennyiben elindul egy újabb.

A további címkék az egyes világokhoz kapcsolódóan jönnek létre, vagy akkor, amikor egy kategória további bontást igényel:

* Világ-kategóriák: Nem összekeverendő a Világok címkével. A világ-kategóriák teszik lehetővé, hogy az egy adott világhoz kapcsolódó tartalmakat elkülönítsük a többitől. A címke ritka kivételektől eltekintve (mint például a Boku no Hero Academia, amelynek címkéje BnHA, vagy a Star Wars: A sötétség hajnala, amely egyszerűen Star Warsként címkézendő) a világ oldalának címével azonos. Ezeket a címkéket minden, az adott világhoz kapcsolódó tartalomra rá kell tenni, ugyanolyan, vagy talán fontosabb, mint az első blokk címkéi!
* Zsánercímkék: Mivel a wiki nem csak az oldal játékosainak tájékozódási pont, de potenciális új játékosok is elkezdhetnek itt ismerkedni velünk, fontos, hogy átlátható legyen, mely világokban milyen játékra számíthatnak. Erre szolgálnak a zsáner címkék. Amennyiben nem tudod, milyen zsáner címkével lásd el a karaktered, nyugodtan nézz rá a világ leírására (az biztosan helyesen lesz felcímkézve), világ esetén pedig akár kérj segítséget is. A teljesség igénye nélkül:
	+ Anime alapú: Egy anime világát teljes mértékben átvett kaland. Ilyen például az Attack on Titan vagy a Boku no Hero Academia.
	+ Sci-fi: Jellemzően a jövőben játszódó, tudományos-fantasztikus történet, amelyben fontos szerepet kap a tudományos oldal is (a Star Wars-ot nem soroljuk ide, az oldalon nem kap zsánercímkét, űroperaként kezeljük).
	+ Fantasy: Varázslat, különleges lények jellemzik.
	+ Poszt-apokaliptikus: Valamilyen apokaliptikus esemény utáni, disztópikus környezetben játszódó történet.
	+ Humoros: Vígjáték, vagy paródia. Könnyed hangvételű, szórakoztató játékokat sorolunk ide.
	+ Realisztikus: Földhöz ragadtabb, valósághű környezetben játszódó történetek kerülnek ebbe a kategóriába.
	+ Horror: Véresebb, kaszabolósabb, hátborzongatóbb hangulatú történetek.
	+ Steampunk: Neoviktoriánus elemekkel tarkított, elképzelt jövőről szóló játék.
	+ Szuperhősös: Nagyon laza tudományos alapokon nyugvó, vagy teljesen anélküli, szuperképességekkel felruházott karaktereket követő történetek.
* A tárgyakon belül beszélhetünk járművekről, fegyverekről, fegyvereken belük kardokról... ezek a kategóriák arra szolgálnak, hogy részletesebben besorolhassuk az adott tárgyat, és könnyebb legyen a megtalálása. Fontos, hogy ne legyen keveredés: ezért kell az ilyen újonnan született kategórialapokat definiálni! (Például a "Hajók" címkét csakis vízen közlekedő hajóra használd, az űrhajóknak ott van az "Űrhajók" címke!)
* Ugyanígy a saját világaidon belül gyárthatsz például országcímkéket, frakciócímkéket is, hogy ezáltal különítsd el az egyes csoportokat. Azonban ezeknél is vedd figyelembe mind a következetességet (egy címke maradjon ugyanaz - ne legyen hol egyes, hol többesszámban, ne ragozd, ha először tőalakban használtad), mind a takarékosságot: lehetőség szerint kerüljük a fajcímkéket (csak akkor legyen mondjuk "tünde" címke, ha a tündék egy frakcióként működnek, a többiektől határozottan elkülönített helyszínekkel, tárgyakkal, karakterekkel. Ebben az esetben releváns lehet az információk ilyen elkülönítése. Szintén kerüljük a fajcímkéket azért is, mert tündék több különböző fantasy-ban is megjelenhetnek - nagyon hamar nagyon kaotikussá válna a kép, tehát ha muszáj ilyet létrehoznod, jelezd egyértelműen, hogy az adott világ tündéiről van szó!).

## Mit tegyek, ha rosszul címkéztem?

A címkéket el tudod távolítani, illetve szerkesztheted is, ha a hagyományos, visual edit mód helyett a source editet választod. Ebben az esetben a cikked alján elérhetőek lesznek az általad megadott kategóriák, és szabadon módosíthatod őket.